สถานเอกอัครราชทูตจีน ณ กรุงเปียงยาง

สถานเอกอัครราชทูตสาธารณรัฐประชาชนจีนประจำสาธารณรัฐประชาธิปไตยประชาชนเกาหลี เป็นคณะผู้แทนทางทูตของสาธารณรัฐประชาชนจีนในประเทศเกาหลีเหนือ ตั้งอยู่ที่ย่านคินมาอึล เขตโมรันบง กรุงเปียงยาง ปัจจุบันสถานเอกอัครราชทูตให้บริการด้านกงสุลหลายด้าน ได้แก่ งานที่เกี่ยวข้องกับหนังสือเดินทางและวีซ่า สถานเอกอัครราชทูตจีน ณ กรุงเปียงยาง เป็นหนึ่งในสองตัวแทนของจีนในเกาหลีเหนือ โดยแห่งที่สองคือสถานกงสุลใหญ่จีน ณ นครช็องจิน สถานเอกอัครราชทูตจีน ณ กรุงเปียงยาง เป็นหนึ่งในคณะผู้แทนทางทูตและกงสุลจำนวน 229 แห่งของจีนทั่วโลก ที่ตั้ง สถานเอกอัครราชทูตจีนในเกาหลีเหนือเป็นหนึ่งในคณะผู้แทนทางทูต 25 แห่งที่ยังดำเนินการอยู่ในเกาหลีเหนือ ตั้งอยู่ในย่านคินมาอึล เขตโมรันบง กรุงเปียงยาง ประเทศเกาหลีเหนือ เป็นหนึ่งในสามสถานเอกอัครราชทูตที่ตั้งอยู่นอกนิคมการทูตย่านมุนซู ส่วนแห่งอื่น ๆ ได้แก่ สถานเอกอัครราชทูตรัสเซีย ณ กรุงเปียงยาง และสถานเอกอัครราชทูตปากีสถาน ณ กรุงเปียงยาง กล่าวกันว่าสถานที่ตั้งอันเป็นเอกลักษณ์ของสถานเอกอัครราชทูตเหล่านี้มีสาเหตุมาจากขนาดที่ใหญ่กว่าเมื่อเทียบกับสถานเอกอัครราชทูตที่ตั้งอยู่ภายในนิคมการทูต ประวัติศาสตร์ ตลอดช่วงต้นทศวรรษ 1950 ไม่นานหลังจากที่สหรัฐเข้าสู่สงครามเกาหลี การโจมตีทางอากาศของสหรัฐเริ่มพุ่งเป้าไปที่เปียงยางบ่อยครั้งขึ้น ในเดือนกรกฎาคม ค.ศ. 1950 คณะผู้แทน ณ สถานเอกอัครราชทูตจีนประจำเปียงยางถูกบีบให้ต้องเดินทางออกจากสถานเอกอัครราชทูตเนื่องจากความกลัวว่าระเบิดจะตกใส่ตัวอาคารสถานเอกอัครราชทูต มีรายงานว่าไม่มีนักการทูตชาวจีนได้รับบาดเจ็บ ช่วงที่การโจมตีทางอากาศของสหรัฐรุนแรงที่สุด อุปทูตจีนได้สอบถามโจว เอินไหล นายกรัฐมนตรีคนแรกของสาธารณรัฐประชาชนจีน ว่าควรติดตั้งอาวุธต่อสู้อากาศยานให้กับสถานเอกอัครราชทูตหรือไม่ สถานเอกอัครราชทูตระบุเพิ่มเติมว่าพวกเขา "กำลังดิ้นรนเพื่อทำงานต่อไปท่ามกลางการทิ้งระเบิดอย่างหนัก" อย่างไรก็ตาม หลังจากสงครามสิ้นสุดลงในเดือนกรกฎาคม ค.ศ. 1953 สถานเอกอัครราชทูตจีนได้รับการขนานนามในภายหลังว่าเป็น "ผู้ประสานงานโดยพฤตินัยของสถานเอกอัครราชทูตชนกรรมาชีพแห่งอื่น ๆ ในเกาหลีเหนือ" ใน ค.ศ. 1958 มีการทำความตกลงระหว่างจีนและเกาหลีเหนือเพื่ออนุญาตให้บุคลากรระดับสูงเดินทางระหว่างสองประเทศเพื่อสถาปนาช่องทางการสื่อสารที่เคยถูกยุบเลิกไปก่อนหน้านี้ หลังจากมีการกวาดล้างฝ่ายย็อนอันออกจากรัฐบาลเกาหลีเหนือ ความสัมพันธ์จีน–เกาหลีเหนืออยู่ในระดับต่ำหลังมีรายงานว่าคิม อิล-ซ็องแสดงความกังวลต่อฝ่ายของตนเอง คือฝ่ายแมนจูเรีย และรู้สึกว่าตำแหน่งของตนในรัฐบาลเกาหลีเหนือถูกท้าทาย หลังจากโจว เอินไหล นักการทูตจีน เดินทางเยือนสถานเอกอัครราชทูตจีนในเปียงยาง ความตกลงที่เรียกว่า "ความตกลงว่าด้วยการเยือนซึ่งกันและกันของผู้นำระหว่างจีนและเกาหลีเหนือ" ก็ได้ถูกจัดทำขึ้น ความตกลงนี้ระบุว่าผู้นำทางการเมืองของทั้งสองประเทศจะไปเยือนอีกฝ่ายอย่างสม่ำเสมอเพื่อปรึกษาหารือเกี่ยวกับแนวทางนโยบายสำคัญ ความพยายามในสงคราม และประเด็นสำคัญอื่น ๆ ความตกลงนี้ยังคงมีผลบังคับใช้อยู่และนับตั้งแต่มีการประกาศใช้ มีรายงานว่ามีการบันทึกการเยือนของเจ้าหน้าที่ระดับสูงของจีนไปยังเกาหลีเหนือเป็นจำนวนมาก ส่วนใหญ่ปฏิบัติงานอยู่นอกสถานเอกอัครราชทูตในเปียงยาง วันที่ 5 มีนาคม ค.ศ. 2000 ในเหตุการณ์ที่เกิดขึ้นไม่บ่อยนัก คิม จ็อง-อิล ผู้นำสูงสุดของเกาหลีเหนือ ได้เดินทางเยือนสถานเอกอัครราชทูตจีนประจำเปียงยางเนื่องใน "วาระโอกาสปีใหม่ และตามคำเชิญของว่าน หย่งเสียง เอกอัครราชทูตจีนประจำเกาหลีเหนือ" วันที่ 4 มีนาคม ค.ศ. 2007 คิม จ็อง-อิลใช้เวลาในเทศกาลโคมไฟประจำปีร่วมกับกงสุลและนักการทูตจีน ณ สถานเอกอัครราชทูตจีนในเปียงยาง การเยือนครั้งนี้ถูกประกาศว่าเป็น "ท่าทีที่ไม่เคยปรากฏมาก่อน" และถูกขนานนามว่าเป็น "ความเคลื่อนไหวที่ไม่ธรรมดา" เพื่อซ่อมแซมความสัมพันธ์กับจีน และเพื่อแสดงให้ประชาคมโลกเห็นถึงความเต็มใจที่จะซ่อมแซมความสัมพันธ์ทางการทูตระหว่างจีนและเกาหลีเหนือ วันที่ 22 สิงหาคม ค.ศ. 2007 หนึ่งสัปดาห์หลังจากฝนที่ตกหนักต่อเนื่องหลายสัปดาห์ทำให้เกิดอุทกภัยเป็นวงกว้างในเกาหลีเหนือ สถานเอกอัครราชทูตจีนประจำเปียงยางประกาศว่ามูลนิธิสภากาชาดของจีนจะมอบสิ่งของบรรเทาทุกข์มูลค่า 50,000 ดอลลาร์สหรัฐ ความช่วยเหลือนี้เป็นส่วนหนึ่งของชุดความช่วยเหลือที่กว้างขึ้นของจีน ซึ่งรวมถึงสิ่งของช่วยเหลือเพิ่มเติมตลอดจนการส่งทีมบรรเทาทุกข์ของจีนไปยังพื้นที่ที่ได้รับผลกระทบ ในเดือนมีนาคม ค.ศ. 2007 หลังจากพบกับหวัง เจียรุ่ย หัวหน้าฝ่ายประสานงานระหว่างประเทศกลางของจีน ณ สถานเอกอัครราชทูตจีนในเปียงยาง คิม จ็อง-อิลยืนยันตำแหน่งของเขาในการเสริมสร้างความสัมพันธ์จีน–เกาหลีเหนือ และในเดือนมกราคม ค.ศ. 2008 ได้แสดงท่าทีทางการทูตเพิ่มเติมโดยการไปเยือนสถานเอกอัครราชทูตจีนในเปียงยาง กล่าวกันว่านี่เป็นการสานต่อจากการประชุมครั้งแรกเมื่อปีก่อนหน้าและเป็นท่าทีเชิงสัญลักษณ์ของเจตจำนงที่ดีอย่างต่อเนื่องและความมุ่งมั่นอย่างต่อเนื่องในการพัฒนาความสัมพันธ์จีน–เกาหลีเหนือให้ดีขึ้น ในเดือนเมษายน ค.ศ. 2010 หลังอุทกภัยครั้งใหญ่ในตานตง สถานเอกอัครราชทูตจีนได้ออกแถลงการณ์ระบุว่าเกาหลีเหนือเป็นหนี้นักลงทุนชาวจีนเป็นจำนวนเงินประมาณ 230 ล้านดอลลาร์สหรัฐ หลังจากโครงการก่อสร้างถูกซัดหายไปโดยน้ำท่วมฉับพลัน ในเดือนพฤษภาคม ค.ศ. 2010 รัฐบาลจีนอ้างว่าสถานเอกอัครราชทูตจีนในเปียงยางไม่สามารถปฏิบัติหน้าที่รวบรวมข่าวกรองตามปกติที่คู่ค้าต่างประเทศอื่น ๆ ปฏิบัติเป็นประจำ มีรายงานว่าสาเหตุเกิดจากการขาดความไว้วางใจระหว่างทั้งสองประเทศ วันที่ 20 พฤษภาคม ค.ศ. 2010 หลิว หงไฉ เอกอัครราชทูตจีน ได้รวบรวมบริษัทจีนรายใหญ่มาที่สถานเอกอัครราชทูตจีนในเปียงยางเพื่อยืนยันการสนับสนุนที่เพิ่มขึ้นสำหรับความพยายามของพวกเขา มีรายงานว่าสิ่งนี้ทำเพื่อช่วยให้จำนวนคนงานชาวจีนที่ย้ายถิ่นฐานไปยังเกาหลีเหนือมีความถูกต้องตามกฎหมาย ตลอดจนช่วยต่อต้านการเข้าเมืองอย่างผิดกฎหมายของคนงานชาวจีน มีรายงานว่าสิ่งนี้เกิดขึ้นหลังความตึงเครียดทางการเมืองเริ่มก่อตัวขึ้นเกี่ยวกับความกลัวว่าบริษัทจีนจะแสวงหาผลประโยชน์จากเกาหลีเหนือและเลี่ยงกฎหมาย ในเดือนเมษายน ค.ศ. 2010 สถานเอกอัครราชทูตเริ่มจัดกิจกรรมเป็นประจำเพื่อแนะนำบริษัทจีนให้กับทั้งเจ้าหน้าที่เกาหลีเหนือและเจ้าหน้าที่จีนที่มาเยือน โดยเอกอัครราชทูต หลิว หงไฉ ได้กระตุ้นให้บริษัทจีน "เคารพเงื่อนไขระดับชาติของเกาหลีเหนือ ปฏิบัติตามกฎหมาย และดำเนินธุรกิจในแนวทางที่ส่งเสริมมิตรภาพและความเข้าใจระหว่างทั้งสองประเทศ" หลังวันครบรอบสงครามเกาหลีเมื่อวันที่ 15 มิถุนายน ค.ศ. 2010 สถานเอกอัครราชทูตจีนในเปียงยางประกาศว่าจีนและเกาหลีเหนือจะร่วมกันสร้างภาพยนตร์เพื่อรำลึกถึงวันครบรอบครั้งประวัติศาสตร์ ในเดือนมีนาคม ค.ศ. 2011 สถานเอกอัครราชทูตจีนในเปียงยางออกแถลงการณ์แสดงความเห็นว่าระดับการค้าและงานก่อสร้างที่เพิ่มขึ้นในเกาหลีเหนือส่งผลให้เกิดอุบัติเหตุที่เกี่ยวข้องกับพลเมืองชาวจีนเพิ่มมากขึ้น แถลงการณ์ยังเตือนเกี่ยวกับการใช้ตัวแทนที่ผิดกฎหมายในการนำเข้าคนงานชาวจีน หลังจากประกาศว่า "ใครก็ตามที่นำคนงานเข้ามาต้องเป็นผู้รับผิดชอบต่อคนงานเหล่านั้น" ภายหลังอสัญกรรมของคิม จ็อง-อิล ผู้นำสูงสุดของเกาหลีเหนือ สถานเอกอัครราชทูตจีนในเปียงยางได้แสดงความเสียใจในนามของจีน โดยได้ส่งโทรเลขจดหมายแสดงความเสียใจฉบับเต็มไปยังพรรคผู้นำของสาธารณรัฐประชาธิปไตยประชาชนเกาหลีในเดือนธันวาคม ค.ศ. 2011 ภายหลังอสัญกรรมของคิม จ็อง-อิล นักวิเคราะห์ชาวจีนรายงานในช่วงกลางเดือนกุมภาพันธ์ ค.ศ. 2011 ว่าพวกเขามีความพอใจกับสถานการณ์ทางการเมืองในเกาหลีเหนือในขณะนั้น มีการบันทึกเพิ่มเติมว่าจากการประชุมระดับสูงกับเจ้าหน้าที่ระดับสูงของเกาหลีเหนือ ณ สถานเอกอัครราชทูตจีนในเปียงยาง รวมถึงการประชุมกับคิม จ็อง-อึน ความสัมพันธ์จีน–เกาหลีเหนือเริ่มมีความมั่นคงมากขึ้นเรื่อย ๆ ในเดือนมกราคม ค.ศ. 2017 เจ้าหน้าที่เกาหลีเหนือเข้าร่วมงานเลี้ยงรับรองในเทศกาลตรุษจีน ณ สถานเอกอัครราชทูตจีนในเปียงยาง ซึ่งเป็นท่าทีเชิงสัญลักษณ์ของเจตจำนงที่ดี วันที่ 4 เมษายน ค.ศ. 2017 หลี่ จินจฺวิน เอกอัครราชทูตสาธารณรัฐประชาชนจีน นำคณะผู้แทนสถานเอกอัครราชทูตจีนเข้าร่วมพิธีในเปียงยางเพื่อรำลึกถึงสมาชิกกองทัพอาสาประชาชนจีนที่เสียชีวิตในช่วงสงครามเกาหลี ในเดือนเมษายน ค.ศ. 2018 คิม จ็อง-อึน ผู้นำสูงสุดของเกาหลีเหนือ ได้ไปเยือนสถานเอกอัครราชทูตจีนเพื่อแสดง "ความเสียใจอย่างสุดซึ้ง" ต่ออุบัติเหตุรถบัสที่เกิดขึ้นเมื่อไม่นานมานี้ ซึ่งคร่าชีวิตนักท่องเที่ยวชาวจีนที่ได้รับการยืนยันแล้ว 32 ราย และบาดเจ็บสาหัส 2 ราย อุบัติเหตุร้ายแรงดังกล่าวเกิดขึ้นในวันอาทิตย์ก่อนหน้าเมื่อรถบัสตกจากสะพานในจังหวัดฮวังแฮเหนือ มีบันทึกว่าชาวเกาหลีเหนือ 4 รายเสียชีวิตในอุบัติเหตุครั้งนี้ด้วยเช่นกัน แผนก สถานเอกอัครราชทูตจีน ณ กรุงเปียงยาง ประกอบด้วยแผนกต่าง ๆ ที่หลากหลายและให้บริการที่ครอบคลุม ส่วนหนึ่งเป็นเพราะมีประชากรชาวจีนจำนวนมากอาศัยอยู่ในเกาหลีเหนือ สถานเอกอัครราชทูตประกอบด้วยสำนักงานการศึกษา สำนักงานวิทยาศาสตร์และเทคโนโลยี สำนักงานเศรษฐกิจและพาณิชย์ สำนักงานผู้ช่วยทูตฝ่ายป้องกันประเทศ สำนักงานบริหาร และสำนักงานการเมือง สถานเอกอัครราชทูตยังสนับสนุนพลเมืองท้องถิ่นของเกาหลีเหนือโดยการให้บริการด้านกงสุลที่หลากหลาย ซึ่งบริการหลักที่จัดหาให้ ได้แก่: การติดต่อกับผู้ติดต่อเฉพาะเจาะจงหรือการส่งข้อมูลไปยังประเทศจีน บริการให้ข้อมูลเกี่ยวกับการขอวีซ่าจีนและ/หรือ หนังสือเดินทางจีน กระบวนการยื่นคำร้องขอวีซ่าจีน การให้ข้อมูลทั่วไปเกี่ยวกับเศรษฐกิจ กีฬา ระบบการศึกษา และวัฒนธรรมจีน อัครราชทูตที่ปรึกษาฝ่ายเศรษฐกิจและพาณิชย์ของจีนประจำสถานเอกอัครราชทูต ณ กรุงเปียงยาง ยังมีหน้าที่รับผิดชอบการประสานงานกับกระทรวงการต่างประเทศของจีนในส่วนที่เกี่ยวข้องกับการจัดเตรียมชุดบรรเทาทุกข์รายปีแก่สาธารณรัฐประชาธิปไตยประชาชนเกาหลี ซึ่งถูกจัดประเภทว่าเป็นวิธีที่เชื่อถือได้ในการเสริมสร้างความสัมพันธ์ทวิภาคีระหว่างสองประเทศ และส่งเสริมธุรกิจของจีนภายในเกาหลีเหนือ ชุดบรรเทาทุกข์ได้รับการจัดหาให้แก่เกาหลีเหนืออย่างต่อเนื่อง นับตั้งแต่จีนส่งความช่วยเหลือมูลค่ากว่า 1.2 ล้านดอลลาร์สหรัฐ หลังจากเหตุการณ์รถไฟระเบิดซึ่งทำให้มีผู้เสียชีวิต 161 ราย และคิม จ็อง-อิล ได้รับบาดเจ็บใน ค.ศ. 2004 ภัยคุกคามด้านความมั่นคง วันที่ 6 เมษายน ค.ศ. 2020 เกิดการโจมตีทางไซเบอร์ครั้งใหญ่ต่อรัฐบาลจีน โดยกลุ่มแฮกเกอร์ที่รู้จักในชื่อ "DarkHotel" สามารถเข้าถึงข้อมูลของสถานเอกอัครราชทูตจากสถานเอกอัครราชทูตจีน ณ กรุงเปียงยาง รวมถึงสถานที่อื่น ๆ อีกกว่าสิบแห่งทั่วโลก การโจมตีดังกล่าวประสบความสำเร็จส่วนหนึ่งด้วยแนวปฏิบัติและโครงสร้างพื้นฐานด้านความปลอดภัยที่ "เก่ามาก" ซึ่งสถานเอกอัครราชทูตใช้งานอยู่ จากนั้นกลุ่มแฮกเกอร์ได้ปล่อย "ข้อมูลละเอียดอ่อนจำนวนมาก" ซึ่งมีรายงานว่าเป็นข้อมูลเกี่ยวกับการส่งกำลังบำรุงและข้อมูลทางการแพทย์ ดูเพิ่ม สถานเอกอัครราชทูตเกาหลีเหนือ ณ กรุงปักกิ่ง สถานกงสุลใหญ่จีน ณ นครช็องจิน รายชื่อคณะผู้แทนทางทูตของประเทศจีน รายชื่อคณะผู้แทนทางทูตในประเทศเกาหลีเหนือ ความสัมพันธ์ระหว่างประเทศของจีน อ้างอิง แหล่งข้อมูลอื่น เว็บไซต์ทางการ แม่แบบ:ความสัมพันธ์จีน–เกาหลีเหนือ แม่แบบ:คณะผู้แทนทางทูตของประเทศจีน แม่แบบ:คณะผู้แทนทางทูตในประเทศเกาหลีเหนือ